**Mikael Hakkarainen** (s. 26. tammikuuta 1998 Helsinki) on suomalainen uransa lopettanut jääkiekkoilija, pelipaikaltaan keskushyökkääjä.

Ura
---

### Seuraura

Hakkarainen on Jokereiden kasvatti. Hän siirtyi C-juniori-ikäisenä Espoo Bluesiin. Hakkarainen oli kaudella 2012–2013 C-nuorten SM-karsinnoissa seuran kakkosjoukkueen paras pistemies ja syöttäjä tehoilla 6+13=19. Hän nousi kesken kauden kuitenkin Bluesin C-nuorten ykkösjoukkueeseen, jossa Hakkarainen voitti kauden päätteeksi SM-hopeaa. Kaudella 2013–2014 hän nousi seuran C-nuorten varakapteeniksi. Hakkarainen oli pudotuspeleissä tehoilla 3+8=11 joukkueen paras syöttäjä kahdeksalla syöttöpisteellään ja hän jakoi Bluesin sisäisen pistepörssin voiton Markus Lahtisen kanssa. Hakkarainen voitti kauden päätteeksi C-nuorten suomenmestaruuden. Hänet palkittiin sarjan herrasmiespelaajana Holger Granström -palkinnolla sekä valittiin tähdistökentälliseen.

Kaudeksi 2015–2016 Hakkarainen siirtyi Yhdysvaltoihin NAHL-junioriliigan Brookings Blizzardiin. Hän oli tehoilla 13+27=40 joukkueen kolmanneksi paras pistemies. Hakkarainen valittiin kauden päätteeksi liigan tulokkaiden toiseen tähdistökentälliseen ja keskisen divisioonan tulokkaiden tähdistökentälliseen. Chicago Steel varasi hänet koko USHL:n varaustilaisuuden kuudentena pelaajana kesällä 2016. Hakkarainen siirtyi joukkueeseen kaudeksi 2016–2017, mutta hänen joukkueensa vaihtui liigassa kesken kauden Muskegon Lumberjacksiin. Kaudella 2017–2018 Hakkarainen jakoi joukkueen sisäisen pistepörssin kolmannen sijan Mathias Emilio Pettersenin kanssa tehoilla 15+31=46.

Chicago Blackhawks varasi Hakkaraisen "yli-ikäisenä" (20 vuotta) viidennellä kierroksella 139. pelaajana NHL:n varaustilaisuudessa 2018. Hän siirtyi kaudeksi 2018–2019 Providence Collegen yliopistojoukkueeseen. Hakkarainen pelasi siellä vain yhden ottelun, mutta hän ei kuitenkaan ollut tyytyväinen ympäristöönsä ja jätti opiskelunsa. Hakkarainen palasi lokakuussa 2018 takaisin Muskegon Lumberjacksin USHL-joukkueeseen. Hän aloitti siellä vahvasti tehden ensimmäiseen yhdeksään otteluunsa 18 tehopistettä. Hakkarainen valittiin marraskuussa liigan viikon pelaajaksi. Hän teki USHL:n runkosarjassa lopulta 42 ottelussa tehot 19+28=47, joilla Hakkarainen oli Lumberjacksin neljänneksi paras pistemies. Pudotuspeleissä hän oli neljällä osumallaan joukkueen paras maalintekijä Jagger Joshuan kanssa.

Toukokuussa 2019 Hakkarainen teki kolmivuotisen tulokassopimuksen Chicago Blackhawksin kanssa. Hänen kausipalkkansa NHL:n puolella on 925 000 dollaria. Syksyn harjoitusleirin päätteeksi seura lähetti Hakkaraisen AHL-joukkue Rockford IceHogsin vahvuuteen. Hänen kautensa jäi rikkonaiseksi aivotärähdyksen vuoksi ja Hakkarainen pelasi liigassa kahdeksan runkosarjaottelua ilman tehopisteitä. Hän pelasi myös ECHL-joukkue Indy Fuelissa kolme runkosarjaottelua tehopistein 2+2=4.

Kauden 2020–2021 Hakkarainen aloitti Rockford IceHogsin AHL-joukkueessa, kunnes Blackhawksin nosti hänet ensimmäisen kerran NHL-joukkueensa "varamiesten" taksiryhmään helmikuussa 2021. Hakkarainen nostettiin taksiryhmään kauden aikana kaikkiaan kuusi kertaa ja hänen pelinsä AHL:ssä jäivät vähäisiksi myös jalkamurtuman vuoksi. Hakkarainen pelasi siellä kuusi ottelua. Hän pelasi loppukaudella myös kuusi ottelua Indy Fuelin ECHL-joukkueessa.

Heinäkuussa 2021 Blackhawks kauppasi Hakkaraisen Vegas Golden Knightsiin vaihdossa maalivahti Marc-André Fleuryyn. Kauppaa pidetään erikoisena, sillä Fleury voitti edellisellä kaudella NHL:n parhaalle maalivahdille myönnettävän Vezina Trophyn ja hänen kausipalkkansa on seitsemän miljoonaa dollaria. Yleisesti Golden Knightsin kuitenkin katsottiin tehneen tilaa palkkakattoonsa ja Fleury on pohtinut kaupan myötä uransa jatkoa. Golden Knights ei kuitenkaan halunnut pitää Hakkaraista, joten seura lainasi hänet takaisin Blackhawksin organisaatioon. Hakkaraiselle ei kuitenkaan löytynyt paikkaa myöskään Rockford IceHogsin AHL-joukkueesta, sillä Blackhawks halusi keskittyä kehittämään siellä lähinnä omia sopimuspelaajiaan. Elokuussa Golden Knights asetti hänet lopulta ehdottomalle siirtolistalle aikomuksenaan purkaa Hakkaraisen sopimus. Lopulta myöskään mikään toinen NHL-seura ei napannut häntä vuorokauden kuluessa.

Kaudeksi 2021–2022 Hakkarainen palasi Suomeen ja siirtyi vuoden mittaisella sopimuksella SM-liigajoukkue Turun Palloseuraan. Joukkuetta valmensi hänelle Suomen juniorimaajoukkueista tuttu Jussi Ahokas. Hakkarainen kärsi alkukaudella selkävaivoista. Hän pelasi TPS:ssä lopulta vain yhden runkosarja- ja neljä Mestarien liigan ottelua ilman tehopisteitä, kunnes marraskuussa 2021 Hakkaraisen sopimus purettiin yhteisymmärryksessä ja hän siirtyi loppukauden kattavalla sopimuksella Ruotsin toiseksi korkeimmalle sarjatasolle HockeyAllsvenskan-joukkue Västerås IK:hon.

Hakkarainen lopetti pelaajauransa 24-vuotiaana synnynnäisen sydänsairauden, vasemman kammion kardiomyopatian (LVNC) vuoksi. Jäääkiekkouransa jälkeen hän alkoi pelata golfia.

### Maajoukkueura

Hakkarainen oli mukana Suomen alle 18-vuotiaiden MM-leiriryhmässä vuoden 2016 turnaukseen, mutta hän putosi kuitenkin viimeisten joukossa lopullisesta kisajoukkueesta. Yhteensä Hakkarainen on pelannut kuusi poikien maaottelua.

Pelityyli
---------

Jatkoaika.com-verkkolehden mukaan Hakkarainen on monipuolinen keskushyökkääjä, jonka taitotaso riittää hyökkäyspään ratkaisuihin, mutta joka selviää hyvin myös puolustuspään velvoitteistaan. Sivuston mukaan hän kuitenkin tarvitsee lisää voimaa, joka saattaisi tuoda myös Hakkaraisen luisteluun ja laukaukseen kaivattua potkua.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2015–2016 | Brookings Blizzard | NAHL | 54 | 13 | 27 | 40 | 10 | 4 | 2 | 0 | 2 | 2 |
| 2016–2017 | Chicago Steel | USHL | 16 | 0 | 4 | 4 | 2 | – | – | – | – | – |
|  | Muskegon Lumberjacks | USHL | 32 | 9 | 5 | 14 | 8 | 2 | 0 | 0 | 0 | 0 |
| 2017–2018 | Muskegon Lumberjacks | USHL | 36 | 15 | 31 | 46 | 16 | 3 | 0 | 1 | 1 | 0 |
| 2018–2019 | Providence College | H-East | 1 | 0 | 0 | 0 | 0 | – | – | – | – | – |
|  | Muskegon Lumberjacks | USHL | 42 | 19 | 28 | 47 | 22 | 8 | 4 | 5 | 9 | 12 |
| 2019–2020 | Rockford IceHogs | AHL | 8 | 0 | 0 | 0 | 0 | – | – | – | – | – |
|  | Indy Fuel | ECHL | 3 | 2 | 2 | 4 | 2 | – | – | – | – | – |
| 2020–2021 | Rockford IceHogs | AHL | 6 | 0 | 0 | 0 | 2 | – | – | – | – | – |
|  | Indy Fuel | ECHL | 6 | 0 | 1 | 1 | 2 | – | – | – | – | – |
| 2021–2022 | TPS | SM-liiga | 1 | 0 | 0 | 0 | 0 | – | – | – | – | – |
|  | Västerås IK | Allsvenskan | 26 | 3 | 11 | 14 | 2 | – | – | – | – | – |
| 2 kautta | yhteensä | AHL | 14 | 0 | 0 | 0 | 2 | – | – | – | – | – |
| 2 kautta | yhteensä | ECHL | 9 | 2 | 3 | 5 | 4 | – | – | – | – | – |
| 1 kausi | yhteensä | SM-liiga | 1 | 0 | 0 | 0 | 0 | – | – | – | – | – |

Lähteet
-------

* Mikael Hakkarainen The Internet Hockey Databasessa (englanniksi)
* Mikael Hakkarainen Eurohockey-sivustolla (englanniksi)
* Mikael Hakkarainen *Elite Prospects*. Everysport Media Group AB.  (englanniksi)

### Viitteet

1. ↑  Väänänen, Ville: Mikael Hakkarainen, 21, on Suomen tuntemattomin NHL-pelaaja – ex-valmentaja kertoo suojatistaan: "Erittäin sinnikäs" *is.fi*.  8.5.2019. Sanoma Media Finland Oy. Viitattu 25.9.2019.
2. ↑  Boland, Samuel: Chicago Blackhawks Prospect Update: Mikael Hakkarainen *blackhawkup.com*.  9.8.2018. FanSided, Inc. Viitattu 25.9.2019. (englanniksi)
3. 1 2 3 4 5 6  Mikael Hakkarainen *Elite Prospects*. Everysport Media Group AB.  (englanniksi)
4. ↑  Elite Prospects - Blues U16 II *eliteprospects.com*. Everysport Media Group AB. Viitattu 25.9.2019. (englanniksi)
5. 1 2  Mikael Hakkarainen *Jatkoaika.com*. Jatkoaika r.y. Viitattu 25.9.2019.
6. ↑  Elite Prospects - Blues U16 *eliteprospects.com*. Everysport Media Group AB. Viitattu 25.9.2019. (englanniksi)
7. ↑  Elite Prospects - Brookings Blizzard *eliteprospects.com*. Everysport Media Group AB. Viitattu 25.9.2019. (englanniksi)
8. ↑  Elite Prospects - Muskegon Lumberjacks *eliteprospects.com*. Everysport Media Group AB. Viitattu 25.9.2019. (englanniksi)
9. ↑  Saastamoinen, Lauri: Jäätävää tuhoa Pohjois-Amerikassa kylvävä suomalainen NHL-lupaus tulossa Liigaan? "Hän on liian hyvä tähän sarjaan" *suomikiekko.com*.  16.11.2018. Nordic Sport Media. Viitattu 25.9.2019.
10. ↑  Tuomala, Toni: Suomalaislupaus valittiin juniorisarjansa viikon hyökkääjäksi – mätti armottomat tehot kahteen matsiin *suomikiekko.com*.  13.11.2018. Nordic Sport Media. Viitattu 25.9.2019.
11. ↑  Elite Prospects - Muskegon Lumberjacks *eliteprospects.com*. Everysport Media Group AB. Viitattu 25.9.2019. (englanniksi)
12. ↑  RELEASE: Hakkarainen and Soderlund sign three-year deals *nhl.com/blackhawks*.  6.5.2019. Chicago Blackhawks. Viitattu 25.9.2019. (englanniksi)
13. ↑  Saastamoinen, Lauri: Tuntematon suomalaisnimi sai NHL-sopimuksen Chicago Blackhawksilta – paukuttanut komeita tehoja! *suomikiekko.com*.  6.5.2019. Nordic Sport Media. Viitattu 25.9.2019.
14. ↑  RELEASE: Blackhawks Assign 12 to Rockford *nhl.com/blackhawks*.  21.9.2019. Chicago Blackhawks. Viitattu 25.9.2019. (englanniksi)
15. ↑  Miettinen, Miska: Karvas pettymys? Suomalainen maailmanmestari passitettiin NHL:stä farmiin, myös kaksi muuta sinivalkoista koki saman kohtalon *suomikiekko.com*.  22.9.2019. Nordic Sport Media. Viitattu 25.9.2019.
16. 1 2 3  Huttunen, Sasha: "Suomen tuntemattomin NHL-pelaaja" avautuu kohtelustaan – joutui törkeän siirron pelinappulaksi: "Ei voi olla totta" *is.fi*.  16.8.2021. Sanoma Media Finland Oy. Viitattu 20.8.2021.
17. ↑  Mikael Hakkarainen Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 28.7.2021. Viitattu 28.7.2021. (englanniksi)
18. ↑  VGK Acquire Mikael Hakkarainen From CHI In Exchange For Marc-Andre Fleury *nhl.com/goldenknights*.  27.7.2021. VEGAS:  Vegas Golden Knights. Viitattu 28.7.2021. (englanniksi)
19. ↑  Huura, Netta: NHL:n paras maalivahti vaihdettiin tuntemattomaan suomalaiseen – entinen joukkuetoveri jyrähti: "Hullua" *is.fi*.  27.7.2021. Sanoma Media Finland Oy. Viitattu 28.7.2021.
20. ↑  Saastamoinen, Lauri: Siirtolista kutsuu! Suomalaishyökkääjän NHL-sopimus revitään *suomikiekko.com*.  18.8.2021. Nordic Sport Media. Viitattu 20.8.2021.
21. ↑  Seppä, Lassi: NHL:stä pois potkitun Mikael Hakkaraisen uusi osoite on TPS *Jatkoaika.com*.  20.8.2021. Jatkoaika r.y. Viitattu 20.8.2021.
22. ↑  Seppä, Lassi; Oinonen, Juha: Selkävaiva on pitänyt TPS:n Mikael Hakkaraisen sivussa − "Ensi viikolla todennäköisesti paluu peleihin" *Jatkoaika.com*.  17.9.2021. Jatkoaika r.y. Viitattu 11.11.2021.
23. ↑  Pohjois-Amerikasta Suomeen palanneen Hakkaraisen visiitti TPS:ssä päätökseen *Jatkoaika.com*.  11.11.2021. Jatkoaika r.y. Viitattu 11.11.2021.
24. ↑  Mikael Hakkaraisen pelaajaura päättyy vain 24-vuotiaana – syynä synnynnäinen sydänsairaus *Jatkoaika*.  5.9.2022. Viitattu 25.9.2022.
25. ↑  Mikael Hakkaraisella on täysin älytön treeniohjelma – Yksi harjoitus maksaa 100 euroa: "En ole koskaan miettinyt rahaa" *www.iltalehti.fi*. Viitattu 18.9.2023.
26. ↑  Arponen, Miika: Pikkuleijonilla MM-kisojen kookkain joukkue *Jatkoaika.com*.  14.4.2018. Jatkoaika r.y. Viitattu 25.9.2019.